KOMISIJOS SPRENDIMAS
2005 m. kovo 15 d.
iš dalies keičiantis Sprendimą 2003/135/EB dėl klasikinio kiaulių maro išnaikinimo ir neatidėliotinos laukinių kiaulių vakcinacijos prieš klasikinį kiaulių marą planų tam tikrose Reino krašto-Pfalco federalinės žemės teritorijose (Vokietija) nutraukimo
(pranešta dokumentu Nr. C(2005) 596)
(tik tekstai vokiečių ir prancūzų kalbomis yra autentiški)
(Tekstas svarbus EEE)
(2005/236/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. spalio 23 d. Tarybos direktyvą 2001/89/EB dėl Bendrijos klasikinio kiaulių maro kontrolės priemonių (1), ypač į jos 16 straipsnio 1 dalį ir 20 straipsnio 2 dalį,
kadangi:
(1)
Komisija 2003 m. vasario 27 d. priėmė Sprendimą 2003/135/EB dėl klasikinio kiaulių maro išnaikinimo ir neatidėliotinos laukinių kiaulių vakcinacijos prieš klasikinį kiaulių marą Vokietijoje planų patvirtinimo federalinėse Žemutinės Saksonijos, Šiaurės Reino-Vestfalijos, Reino krašto-Pfalco ir Saro krašto žemėse (2), kaip vieną iš daugelio priemonių kovai su klasikiniu kiaulių maru.
(2)
Vokietijos valdžios institucijos pranešė Komisijai apie šios laukinių kiaulių ligos paplitimo situaciją tam tikrose Reino krašto-Pfalco srityse.
(3)
Iš šio pranešimo matyti, kad klasikinis kiaulių maras tarp laukinių kiaulių buvo sėkmingai išnaikintas, ir kad šiose teritorijose daugiau nebereikia taikyti patvirtintų ligos išnaikinimo ir vakcinacijos planų.
(4)
Dėl šios priežasties reikėtų atitinkamai iš dalies pakeisti Sprendimą 2003/135/EB.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/135/EB priedas pakeičiamas šio sprendimo priede pateiktu tekstu.
2 straipsnis
Šis sprendimas skirtas Vokietijos Federacinei Respublikai ir Prancūzijos Respublikai.
Priimta Briuselyje, 2005 m. kovo 15 d.